
Automatizált kalibráló program készítése rádiófrekvenciás műszerhez

Kulcsszavak: MATLAB; bizonytalanság; teljesítmény; feszültség; bizonyítvány
A dolgozatomban egy Rohde & Schwarz SMA100B típusú RF és mikrohullámú jelgenerátor négy paraméterének kalibrálását mutatom be, amelyhez egy automatizált kalibráló programot is készítettem. A kalibrálást a gyártói szervízkönyvet alapul véve végeztem el. Az útmutatót felhasználva elvégeztem a generátor frekvenciafüggés és linearitás ellenőrzését, moduláló generátor linearitás ellenőrzését, illetve az AM modulációs mélység frekvenciafüggés ellenőrzését. A mérések elvégzéséhez etalon státuszú mérőműszereket használtam. Teljesítményszintek mérésére Rohde & Schwarz NRP-Z55 típusú teljesítmény mérőfejet és Agilent E4446A spektrumanalizátort, feszültség méréshez Agilent 34401A multimétert, az AM modulációs mélység mérésére az Agilent E4446A mérővevő üzemmódját használtam. Ezen műszerek gyártói specifikációját felhasználva kiszámoltam a mért értékekhez tartozó bizonytalanságokat.
A négy paraméter mérésére négy különböző programot készítettem, amelyeket teljes egészében MATLAB nyelven írtam. Az etalonok által mért értékek bizonytalanság számításához külön készíttettem MATLAB függvényeket, amelyek a jelen kalibráláson kívül bármikor újra felhasználhatóak a jövőbeli mérések során. A program szükség esetén utasítja a felhasználót a fizikai csatlakoztatások elvégzésére felugró ablakok formájában. A mérési eredmények a MATLAB parancssori ablakában futás közben is megjelennek. A négy paraméter ellenőrzésére szolgáló programok külön-külön futtathatók, ezesetben a mért értékek és a kalibrálási bizonyítványba kerülő további adatok egy .xlsx fájlba kerülnek naplózásra. A négy paraméter egyszerre történő méréséhez készítettem egy külön programot, amely futtatásakor a MATLAB Report Generator kiegészítőjét felhasználva egy .docx kiterjesztésű bizonyítvány sablonba is bekerülnek a naplózott értékek, ezzel felgyorsítva a kalibrálási bizonyítvány elkészítését.



